ET Euroopa Liidu Teataja L 318/45

EMP ÜHISKOMITEE OTSUS

nr 106/2011,

30. september 2011,

millega muudetakse EMP lepingu XXI lisa („Statistika”)

EMP ÜHISKOMITEE,

võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi „leping”, eriti selle artiklit 98,

ning arvestades järgmist:

(1) Lepingu XXI lisa on muudetud EMP Ühiskomitee 1. juuli 2011. aasta otsusega nr 89/2011 (1).

(2) Lepingusse tuleb inkorporeerida komisjoni 2. veebruari 2010. aasta määrus (EL) nr 92/2010, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) tolliasutuste ja riikide statistikaasutuste vahelise teabevahetuse, statistika koostamise ja kvaliteedihindamise osas (2).

(3) Lepingusse tuleb inkorporeerida komisjoni 9. veebruari 2010. aasta määrus (EL) nr 113/2010, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses kaubavahetusandmete katvuse ja andmete määratlemisega ning kaubavahetusstatistika koostamisega ettevõtte tunnuste ja arve esitamise vääringu järgi ning seoses erikaupade või -liikumistega (3).

(4) Määrus (EL) nr 113/2010 tühistab alates 1. jaanuarist 2010 komisjoni määruse (EÜ) nr 1917/2000, (4) mis on lepingusse inkorporeeritud, kuid mida kohaldatakse edasi EFTA riikide suhtes niikaua, kuni jõustuvad määruse (EÜ) nr 471/2009 järgimiseks vajalikud meetmed ja mis tuleks sellest tulenevalt alates 1. jaanuarist 2012 lepingust välja jätta,

ON VASTU VÕTNUD KÄESOLEVA OTSUSE:

Artikkel 1

Lepingu XXI lisa muudetakse järgmiselt.

1) Punkti 8a (nõukogu määrus (EÜ) nr 1172/95) järele lisatakse järgmised punktid: „8aa. 32010 R 0092: Komisjoni määrus (EL) nr 92/2010, 2. veebruar 2010, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) tolliasutuste ja riikide statistikaasutuste vahelise teabevahetuse, statistika koostamise ja kvaliteedihindamise osas (ELT L 31, 3.2.2010, lk 4). 8ab. 32010 R 0113: Komisjoni määrus (EL) nr 113/2010, 9. veebruar 2010, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses kaubavahetusandmete katvuse ja andmete määratlemisega ning kaubavahetusstatistika koostamisega ettevõtte tunnuste ja arve esitamise vääringu järgi ning seoses erikaupade või -liikumistega (ELT L 37, 10.2.2010, lk 1). Käesolevas lepingus loetakse selle määruse sätteid järgmises kohanduses: a) artikli 4 lõikele 2 lisatakse järgmine lõik: „EFTA riikide puhul määratletakse „tolliväärtus” asjakohaste siseriiklike eeskirjadega.”; b) artikli 7 lõikele 2 lisatakse järgmine lõik: „EFTA riikide puhul tähendab „päritoluriik” riiki, kust kaup pärineb, vastavate siseriiklike päritolureeglite tähenduses.”; c) artikli 15 lõikes 4 toodud viidet määrusele (EÜ) nr 2454/93 ei kohaldata.”

2) Punkti 16a (komisjoni määrus (EÜ) nr 1917/2000) tekst jäetakse alates 1. jaanuarist 2012 välja.

Artikkel 2

Määruste (EL) nr 92/2010 ja (EL) nr 113/2010 islandi- ja norrakeelsed tekstid, mis avaldatakse Euroopa Liidu Teataja EMP kaasandes, on autentsed.

Artikkel 3

Käesolev otsus jõustub 1. oktoobril 2011 tingimusel, et EMP Ühiskomiteele on edastatud kõik lepingu artikli 103 lõike 1 kohased teated, (5) või EMP Ühiskomitee 30. septembri 2011. aasta otsuse nr 105/2011 (6) jõustumise päeval, olenevalt sellest, kumb kuupäev on hilisem.

Artikkel 4

Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, 30. september 2011 EMP Ühiskomitee nimel eesistuja Kurt JÄGER

(1) ELT L 262, 6.10.2011, lk 61.

(2) ELT L 31, 3.2.2010, lk 4.

(3) ELT L 37, 10.2.2010, lk 1.

(4) EÜT L 229,9.9.2000, lk 14.

(5) Põhiseadusest tulenevaid nõudeid ei ole nimetatud.

(6) Vt käesoleva Euroopa Liidu Teataja lk 43.